Марко Ганчев
Песен за думите и за предметите

chitanka.info

Да кажем, ближа сладолед,

или пък трия с гума.

Тук сладоледът е предмет,

а близането — дума,

и гумата — предмет,

а триенето — дума.

И всички ще се сетят

за тая проста тайна,

че траен е предметът,

а думата — нетрайна.

Облизаният сладолед

в устата се стопява.

И гумата след някой ред

смалява се, смалява.

И нямаме предмет,

а думата остава.

И разумът безкраен

открива нова тайна:

предметът е нетраен,

а думата е трайна…

1987

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.